ગુજરાતમાં વિધાનસભા ચૂંટણીના એંધાણ ઘણા સમયથી વર્તાઇ રહ્યાં છે, રાજ્યમાં રાજકીય પક્ષોએ ચૂંટણી પ્રચાર કાર્યક્રમો શરૂ કરી દીધાં છે. ચૂંટણી પંચ તરફથી હજુ સુધી ચૂંટણીની તારીખો જાહેર થઇ નથી. ગુરૂવારે સાંજે ચૂંટણી પંચ આ અંગે જાહેરાત કરશે એમ કહેવાઇ રહ્યું હતું. જો કે, ચૂંટણી પંચના મુખ્ય ચૂંટણી કમિશ્નર એ.કે.જોતિ દ્વારા સાંજે 4 વાગે કરાયેલ પત્રકાર પરિષદના સંબોધનમાં ગુજરાત ચૂંટણીની તારીખો જાહેર કરવામાં નહોતી આવી. જો કે, તેમણે જણાવ્યું હતું કે, ગુજરાત વિધાનસભાની ચૂંટણી 18 ડિસેમ્બર પહેલા યોજવામાં આવશે. ગુજરાતની સાથે હિમાચલ પ્રદેશમાં પણ વિધાનસભા ચૂંટણી યોજાનાર છે. આ અંગે કેટલીક મહત્વની જાહેરાત પત્રકાર પરિષદમાં કરવામાં આવી હતી. હિમાચલ પ્રદેશમાં 9 નવેમ્બરના રોજ ચૂંટણી યોજાશે અને 18 ડિસેમ્બરના રોજ મતગણતરી યોજાશે. કહેવાઇ રહ્યું છે કે, ગુજરાત ચૂંટણીની તારીખોની જાહેરાત 19 ઓક્ટોબરના રોજ થાય એવી શક્યતા છે.